O‘zbekistonga 9 oy davomida xorijdan 1600 kishi doimiy yashash uchun ko‘chib keldi

Joriy yilning 9 oyida xorijdan 1600 kishi O‘zbekistonga doimiy yashash uchun ko‘chib keldi. Bu haqda Xalqaro press klubning navbatdagi sessiyasi davomida ma’lum qilindi, deya xabar beradi O‘zA.

Rasmiy ma’lumotlarga ko‘ra, yanvar-sentabr oylarida mamlakatda o‘rtacha ish haqi miqdori 1 million 346 so‘mni tashkil etdi. Bu o‘tgan yilning shu davriga nisbatan 14,2 foizga ko‘p. O‘zbekistonda 5 400 dan ortiq chet el kapitali ishtirokidagi korxona faoliyat ko‘rsatmoqda.
Press-klub yig‘ilishida Davlat statistika qo‘mitasi raisi B.Begalov, iqtisodiyot vazirining birinchi o‘rinbosari M.Mirzayev va boshqa mutasaddilar shu kabi fakt-raqamlarni atroflicha sharhladi.
O‘zbekistonning xalqaro reytinglarda xolis va to‘g‘ri baholanishini ta’minlash maqsadida Davlat statistika qo‘mitasi tomonidan xalqaro tashkilotlarning 17 savolnomasi doimiy to‘ldirib borilayotgani ma’lum qilindi. Jumladan, BMTning Yevropa iqtisodiy komissiyasi, Xalqaro valyuta fondi, Jahon banki, Yevropa tiklanish va taraqqiyot banki, Osiyo taraqqiyot banki va boshqa xalqaro tashkilotlar bilan statistika sohasida hamkorlik aloqalari yo‘lga qo‘yildi.